CELEX: 32006D0743
Language: da
Date: 2006-01-25 00:00:00
Title: 2006/743/EF: Kommissionens beslutning af 25. januar 2006 om Nederlandenes statsstøtte til AZ og AZ Vastgoed BV (meddelt under nummer K(2006) 80)   (EØS-relevant tekst)

7.11.2006   
            
            
               DA
            
            
               Den Europæiske Unions Tidende
            
            
               L 307/194
            
         
      KOMMISSIONENS BESLUTNING
   
   af 25. januar 2006
   om Nederlandenes statsstøtte til AZ og AZ Vastgoed BV
   (meddelt under nummer K(2006) 80)
   (Kun den nederlandske tekst er autentisk)
   (EØS-relevant tekst)
   (2006/743/EF)
   KOMMISSIONEN FOR DE EUROPÆISKE FÆLLESSKABER HAR -
   under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,
   under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
   efter at have opfordret interesserede parter til at fremsætte deres bemærkninger i overensstemmelse med ovennævnte artikler (1), og under hensyn til disse bemærkninger, og
   ud fra følgende betragtninger:
   I.   SAGSFORLØB
   
               (1)
            
            
               Ved breve registreret den 26. juni 2002 og 6. februar 2003 modtog Kommissionen klager over Nederlandenes statsstøtte til fodboldklubben AZ Alkmaar. Under den indledende undersøgelse af klagerne modtog Kommissionen supplerende oplysninger fra klagerne og fra de nederlandske myndigheder.
            
         
               (2)
            
            
               Ved brev af 23. juli 2003 meddelte Kommissionen Nederlandene, at den havde besluttet at indlede proceduren efter EF-traktatens artikel 88, stk. 2, over for disse foranstaltninger. Kommissionens beslutning om at indlede proceduren er offentliggjort i Den Europæiske Unions Tidende
                   (2). Kommissionen har opfordret interesserede parter til at fremsætte deres bemærkninger.
            
         
               (3)
            
            
               Nederlandene bad om en forlængelse af fristen for indsendelse af bemærkninger, hvilket blev indrømmet. Nederlandene svarede på beslutningen om at indlede proceduren ved breve registreret den 29. oktober og 5. november 2003.
            
         
               (4)
            
            
               I december 2003 modtog Kommissionen forskellige breve med bemærkninger fra interesserede parter. De interesserede parter indsendte yderligere bemærkninger ved breve registreret den 9. februar, 6. april og 6. oktober 2004.
            
         
               (5)
            
            
               I foråret 2004 modtog Kommissionen oplysninger om, at kommunen havde til hensigt at genforhandle aftalen med AZ og AZ Vastgoed. Kommissionen bad derfor de nederlandske myndigheder om yderligere oplysninger ved brev af 3. juni 2004, som de nederlandske myndigheder besvarede ved brev af 5. juli 2004. Myndighederne svarede, at kommunen, AZ og AZ Vastgoed rent faktisk overvejede at indgå en ny aftale. De gentog endvidere, at aftalen ikke kunne gennemføres som følge af den afgørelse om at suspendere den, der var truffet af domstolen i Amsterdam (3). Ved brev registreret den 5. november 2004 indsendte de nederlandske myndigheder yderligere oplysninger, hvori det blev bekræftet, at der var indgået en ny aftale mellem parterne, og at den forrige aftale var ophævet.
            
         II.   BESKRIVELSE
   
               (6)
            
            
               Den 7. december 2001 indgik Alkmaar kommune en aftale med Stichting AZ og AZ Vastgoed BV (i det følgende benævnt henholdsvis »AZ« og »AZ Vastgoed«) om en ny placering af fodboldstadionet. Denne aftale mellem Alkmaar på den ene side og AZ og AZ Vastgoed på den anden side angik fire transaktioner i forbindelse med salget af forskellige grunde.
            
         
               (7)
            
            
               Ifølge de nederlandske myndigheder blev der solgt to grunde til AZ og AZ Vastgoed til opførelse af et nyt stadion, erhvervslokaler og parkeringspladser. Alkmaar kommune solgte den grund, hvor det nuværende stadion er bygget, til AZ. AZ og AZ Vastgoed skulle rive det gamle stadion ned, byggemodne grunden og bygge 150 lejligheder. Endelig blev der også solgt en grund til AZ til bygning af træningsfaciliteter. Aftalen medfører forpligtelser for køberne af grunden. AZ og AZ Vastgoed skal anlægge og vedligeholde en bestemt infrastruktur.
            
         
               (8)
            
            
               I juli 2003 besluttede Kommissionen at indlede proceduren; såfremt aftalen udgjorde statsstøtte i henhold til EF-traktatens artikel 87, stk. 1, var det nemlig tvivlsomt, om støtten til AZ og AZ Vastgoed var forenelig med EF-traktaten.
            
         
               (9)
            
            
               Eftersom Domstolen i Amsterdam i april 2004 gav ordre til, at aftalen skulle suspenderes, er grunden aldrig blevet overdraget i henhold til aftalen af 7. december 2001.
            
         
               (10)
            
            
               I november 2004 meddelte de nederlandske myndigheder imidlertid Kommissionen, at den aftale, som Alkmaar kommune og AZ og AZ Vastgoed havde indgået den 7. december 2001, var blevet ophævet.
            
         
               (11)
            
            
               Ifølge Nederlandene blev der ført nye forhandlinger, og grundene var blevet vurderet af en uafhængig sagkyndig i overensstemmelse med Kommissionens meddelelse om statsstøtteelementer i forbindelse med offentlige myndigheders salg af jord og bygninger (4). Efter denne vurdering blev der indgået en ny aftale mellem kommunen og Egedi BV (retssuccessor for AZ Vastgoed).
            
         
               (12)
            
            
               Som følge deraf er den aftale, der var genstand for undersøgelsen, ophævet, således at der ikke længere er noget grundlag for den formelle undersøgelsesprocedure. Den formelle undersøgelsesprocedure skal derfor afsluttes.
            
         III.   KONKLUSION
   
               (13)
            
            
               Eftersom den aftale, der var genstand for den formelle undersøgelsesprocedure, er ophævet, er der ikke noget grundlag for undersøgelsen.
            
         
               (14)
            
            
               Som følge deraf skal den formelle undersøgelsesprocedure efter EF-traktatens artikel 88, stk. 2, med hensyn til ovennævnte aftale mellem på den ene side Alkmaar kommune og på den anden side AZ og AZ Vastgoed afsluttes -
            
         VEDTAGET FØLGENDE BESLUTNING:
   Artikel 1
   Den formelle undersøgelsesprocedure efter EF-traktatens artikel 88, stk. 2, der blev indledt den 23. juli 2003 over for AZ og AZ Vastgoed, afsluttes.
   Artikel 2
   Denne beslutning er rettet til Kongeriget Nederlandene.
   
      Udfærdiget i Bruxelles, den 25. januar 2006.
      
         
            På Kommissionens vegne
         
         Neelie KROES
         
         
            Medlem af Kommissionen
         
      
   
   
      (1)  EUT C 266 af 5.11.2003, s. 8.
   
      (2)  EUT C 266 af 5.11.2003, s. 8.
   
      (3)  Gerechtshof Amsterdam, 1.4.2004, LJN: AO6912, 206/03 KG (www.rechtspraak.nl).
   
      (4)  EFT C 209 af 10.7.1997, s. 3.